b'\n_START_ARTICLE_\nK\xc3\xa4pykolo\n_START_PARAGRAPH_\nK\xc3\xa4pykolo on elokuvaohjaaja Mikko Niskasen entinen ateljeekoti, joka sijaitsee Konginkankaalla Liimattalan kyl\xc3\xa4ss\xc3\xa4 Kyt\xc3\xa4nsalon saaressa._NEWLINE_Niskanen osti saaresta alle puolen hehtaarin kokoisen louhikkoisen tontin jo 1960-luvun lopulla rakentaakseen tontille piilopirtin, jossa h\xc3\xa4n voisi lev\xc3\xa4t\xc3\xa4 ja suunnitella uusia elokuvia. Tontti sijaitsi noin viiden kilometrin p\xc3\xa4\xc3\xa4ss\xc3\xa4 Niskasen lapsuudenkodista. Vuonna 1969 valmistui ensimm\xc3\xa4inen p\xc3\xa4\xc3\xa4rakennus, joka sai nimekseen K\xc3\xa4pykolo Niskasen ohjaaman elokuvan K\xc3\xa4py sel\xc3\xa4n alla mukaan. Rakentamisessa k\xc3\xa4ytettiin Niskasen kotitalon Laitalan navetan ja Uuraisilta hankitun 1700-luvun savupirtin hirsi\xc3\xa4. Tontille valmistui my\xc3\xb6s Niskavillaksi kutsuttu talviasuttava m\xc3\xb6kki, Karakoloksi kutsuttu py\xc3\xb6riv\xc3\xa4 aitta sek\xc3\xa4 paja ja savusauna. K\xc3\xa4pykolosta tuli Niskasen ty\xc3\xb6huone ja se toimi my\xc3\xb6s Niskasen filmiyhti\xc3\xb6n K\xc3\xa4py-Filmi Oy:n edustustilana._NEWLINE_Kun Niskanen ohjasi kirjailija Ilmari Kiannosta kertonutta Omat koirat purivat \xe2\x80\x93elokuvaa, K\xc3\xa4pykolon tontille rakennettu Turjanlinnan kulissi synnytti Niskasessa ajatuksen rakentaa vastaavanlainen rakennus, jota h\xc3\xa4n voisi k\xc3\xa4ytt\xc3\xa4\xc3\xa4 my\xc3\xb6s elokuvastudiona. Kev\xc3\xa4\xc3\xa4ll\xc3\xa4 1975 valmistui Sinikka ja Erik Bruunin suunnittelema nelikerroksinen siniseksi maalattu K\xc3\xa4pylinnaksi kutsuttu rakennus, joka oli kooltaan 16x10 metri\xc3\xa4. K\xc3\xa4pylinnassa oli 18 huonetta ja 350 neli\xc3\xb6metrin ty\xc3\xb6tilat Niskaselle. K\xc3\xa4pylinnan viereen valmistui my\xc3\xb6hemmin viel\xc3\xa4 Erik Bruunin suunnittelema Talvipalatsiksi kutsuttu 35-paikkainen majoitusrakennus Niskasen vieraille. K\xc3\xa4pylinnassa oli mietiskelytorni sek\xc3\xa4 lasisein\xc3\xa4inen torni, joka toimi Niskasen ty\xc3\xb6huoneena. Rakennuksen kerrotaan tulleen maksamaan lopulta 1,3 miljoonaa markkaa. Talon rakentamiseen osallistuivat Niskasen sukulaiset ja vieraatkin kykyjens\xc3\xa4 mukaan. Niskanen rakensi Kyt\xc3\xa4nsalon saareen omalla kustannuksellaan my\xc3\xb6s tien ja sillan, joka yhdisti saaren mantereeseen._NEWLINE_Mikko Niskanen asui K\xc3\xa4pykolossa 1975\xe2\x80\x931981. H\xc3\xa4n luopui paikasta elokuussa 1981, uusi vuokralainen oli kaavilainen Ihmisyyden tunnustajat \xe2\x80\x93niminen teosofinen yhdistys. Niskanen oli pettynyt h\xc3\xa4nen suunnitelmiensa Konginkankaalla kohtaamaan vastustukseen ja my\xc3\xb6s siihen, ettei K\xc3\xa4pykolosta ollut kehittynyt h\xc3\xa4nen suunnittelemaansa elokuvanteon keskusta._NEWLINE_Ihmisyyden tunnustajat-yhteis\xc3\xb6 oli vuokralaisena K\xc3\xa4pykolossa nelj\xc3\xa4 vuotta vuoteen 1985 saakka jolloin he muuttivat Vilppulaan.  K\xc3\xa4pykolo toimi sitten hotellina sek\xc3\xa4 Urpo Lepp\xc3\xa4sen ja h\xc3\xa4nen vaimonsa Anan edustustilana. Nykyisin se on yksityiskotina eik\xc3\xa4 ole avoinna yleis\xc3\xb6lle.'